Պարտքի դիմաց պահանջատիրոջ կողմից աճուրդի ներկայացված գույքն ընդունելու հիմքերն ու կարգը սահմանված են ՙՀրապարակային սակարկությունների մասին՚ ՀՀ օրենքի 35.4 հոդվածով: Մասնավորապես, վերջինիս 4-րդ և 5-րդ մասերի համաձայն` պահանջատերն իրավունք ունի աճուրդի դրված գույքը դրա մեկնարկային գնով ընդունել միայն երկրորդ և յուրաքանչյուր հերթական աճուրդից հետո լոտը չվաճառվելու դեպքում` աճուրդի ավարտից հետո երկու օրվա ընթացքում այդ մասին ներկայացնելով գրավոր դիմում: Ընդ որում, եթե լոտի մեկնարկային գինը գերազանցում է դատական ակտով որոշված պարտքի չափը, ապա պահանջատերը պարտավոր է մինչև գույքը հանձնելու մասին պայմանագիր կնքելը պարտապանին վճարել հանձնվող լոտի մեկնարկային գնի ու դատական ակտով որոշված պարտքի միջև եղած տարբերությունը: